Լյուբոմիր Իվանովիչ

Լյուբոմիր «Լյուբա» Իվանովիչ (սերբերեն՝ Љубомир Ивановић․ ), 20-րդ դարի սերբ նկարիչ, սերբական թագավորական ակադեմիայի անդամ։ Համարվում է սերբ առաջին իմպրեսիոնիստներից մեկը։ Բարձր են գնահատվում հատկապես նրա գրաֆիկական աշխատանքները։ Սերբիայում ու նրա սահմաններից դուրս լայն ճանաչման է արժանացել որպես տպավորիչ մատիտանկարների հեղինակ։

Կենսագրություն 

Սովորել է Կիրիլ Կուտլիկի նկարչական դպրոցում, ապա Բետա և Ռիստո Վուկանովիչների դեկորատիվ-կիրառական արվեստների դպրոցում (Բելգրադ, 1899-1905 թթ.)։ Իր աշխատանքներն առաջին անգամ ներկայացրել է 1904 թվականին, հարավսլավական նկարիչների առաջին ցուցահանդեսում։

1905 թվականին մեկնել է Մյունխեն, ընդունվել Անտոն Աժբեի նկարչական մասնավոր դպրոցը, միաժամանակ սովորել տեղի գեղարվեստի ակադեմիայի Kunstgewerbeschule-ում (1905-1909 թթ.)։ Ուսումնառությունն ավարտելով՝ վերադարձել է հայրենիք, աշխատանքի անցել Բելգրադի գիմնազիայում որպես նկարչության ուսուցիչ։

Առաջին համաշխարհային պատերազմի տարիներին եղել է զինվորական հոսպիտալի բուժակ։ Այդ շրջանի նրա լավագույն աշխատանքներից են «Փախուստը» և «Ընկած զինվորը» գծանկարները (1915 թ․)։

Պատերազմից հետո նկարչություն է դասավանդել Բելգրադի արվեստների ու արհեստների դպրոցում՝ պրոֆեսորի կոչումով։ Եղել է Բելգրադում նկարիչների ընկերակցության հիմնադիրներից մեկը (1919 թ․), անդամագրվել է նաև 
«Lada» գեղարվեստական ընկերակցությանը։ 1922 թվականին դարձել է սերբական թագավորական ակադեմիայի (հետագայում՝ գիտությունների և արվեստների սերբական ակադեմիա) անդամ։

1940-1945 թվականներին գրաֆիկայի և գրավյուրայի հաստիքային պրոֆեսոր էր Բելգրադի գեղարվեստի ակադեմիայում։ Իր ողջ կյանքի ընթացքում Լյուբոմիր Իվանովիչն ստեղծել է դեկորատիվ-կիրառական արվեստի նմուշների հարուստ հավաքածու, որը ներկայումս գտնվում է Բելգրադի կիրառական արվեստների թանգարանում։

Նկարչի գործերը պահպանվում ու ցուցադրվում են Սերբիայի մի շարք գեղարվեստական թանգարաններում ու պատկերասրահներում։ Դրանց մի մասն էլ գտնվում է Միլան Յովանովիչ Ստոիմիրովիչի մասնավոր հավաքածուում, ով իր հավաքածուի զգալի մասը կտակել է Սմեդերևոյի թանգարանին։։

Պատկերասրահ

Տես նաև 
 Միխայլո Միլովանովիչ
 Անտոն Աժբե

Ծանոթագրություններ

Արտաքին հղումներ 
 Выставка рисунков и гравюр Любомира Ивановича в Сане
Mgb.org.rs
Arte.rs

Սերբ նկարիչներ
Մանկավարժներ
Իմպրեսիոնիստներ